**APSTIPRINĀTI**

Politiskās partijas „Republika”

\_\_.02.2022. ārkārtas biedru sapulcē

**Politiskās partijas**

**„** **Republika”**

**STATŪTI**

**I. Vispārīgie jautājumi**

1. Politiskā partija “Republika”, turpmāk – Partija, ir organizācija, kas tiek izveidota, lai veiktu politisko darbību, piedalītos vēlēšanu kampaņā, izvirzītu deputātu kandidātus, piedalītos Saeimas vai pašvaldību domju (padomju), Eiropas Parlamenta darbā, ar deputātu starpniecību īstenotu Partijas programmu, kā arī iesaistītos publiskās pārvaldes institūciju izveidē.
2. Partijas nosaukums ir Politiskā partija “Republika”. Partijas nosaukuma saīsinājums ir “Republika”.
3. Partija darbojas saskaņā ar Latvijas Republikas Satversmi, normatīvajiem aktiem, Statūtiem un programmu.
4. Partijai ir sava simbolika, kuras attēls ir pievienots Partijas statūtu pielikumā.
5. Partija ir nodibināta uz nenoteiktu laiku.

**II. Darbības mērķi, uzdevumi un metodes**

1. Partijas darbības pamatmērķis ir vienot Latvijas sabiedrību kopīgas valsts un ekonomikas attīstības vīzijas īstenošanā, kā arī nodrošināt maksimāli vienlīdzīgus valsts pakalpojumus - veselības aprūpes, izglītības, labklājības, drošības, transporta infrastruktūras jomās - visiem Latvijas iedzīvotājiem.
2. Partijas uzdevumi:
   1. stiprināt Latvijas Republikas neatkarību un tautas labklājību, iegūt politisko varu;
   2. pārstāvēt vēlētāju un sabiedrības intereses, kas iegūtas demokrātiskās un godīgās vēlēšanās, lai īstenotu 6.punktā noteiktos Partijas mērķus.
3. Izvirzīto mērķu un uzdevumu sasniegšanai Partijas pielietos šādas metodes:
   1. veic politisko darbību, uzņemoties likumā noteikto atbildību;
   2. izvirza valsts amatpersonu un deputātu kandidātus, rīko vēlēšanu kampaņas;
   3. ar ievēlēto deputātu un valsts amatpersonu līdzdalību īsteno Programmu;
   4. iesaista Partijas biedrus lēmumu pieņemšanā;
   5. piedalās Saeimas, Ministru kabineta, pašvaldību un Eiropas Parlamenta darbā;
   6. piedalās sabiedriski nozīmīgu procesu apspriešanā;
   7. piedalās sabiedriski nozīmīgu procesu apspriešanā un veicina sabiedrības līdzdalību lēmumu pieņemšanā Eiropas, Latvijas un novadu līmenī;
   8. iesaistīs sabiedrību valsts politikas veidošanā;
   9. rūpējas par Partijas pēctecību.
4. Partija var atrasties apvienībā ar citu partiju, ja tas veicina Partijas politisko mērķu sasniegšanu.
5. **Biedru iestāšanās, izstāšanās un izslēgšanas priekšnoteikumi un kārtība**
6. Partijas biedri ir Partijas dibinātāji un statūtos noteiktajā kārtībā par biedriem uzņemtās personas. Persona zaudē Partijas biedra statusu ar brīdi, kad tā izstājas vai tiek izslēgta no Partijas.
7. Par Partijas biedriem var būt 18 gadu vecumu sasniegušas personas, kuras ir Latvijas pilsoņi, Latvijas nepilsoņi un Eiropas Savienības pilsoņi, kas nav Latvijas pilsoņi, bet kas uzturas Latvijas Republikā.
8. Partijas biedrs nav tiesīgs būt vienlaicīgi citas partijas biedrs.
9. Lēmumu par biedra uzņemšanu Partijā pieņem valde, pamatojoties uz personas, kura vēlas kļūt par biedru, parakstītu iesniegumu.
10. Persona iegūst biedra statusu ar attiecīgā valdes lēmuma pieņemšanas brīdi.
11. Biedrs jebkurā laikā var izstāties no Partijas vai apturēt darbību tajā, par to rakstveidā informējot valdi. Par izstāšanās vai darbības apturēšanas brīdi ir uzskatāms biedra rakstveida paziņojuma saņemšanas laiks. Par biedra statusa atjaunošanu lemj valde pēc attiecīgā biedra iesnieguma saņemšanas.
12. Biedru var izslēgt no Partijas, pamatojoties uz valdes lēmumu. Valde var izslēgt biedru no Partijas šādos gadījumos:
    1. biedrs pārkāpj likumu, Partijas statūtus, sabiedrībā pieņemtās uzvedības normas, neievēro Partijas programmu, nepilda Partijas institūciju pieņemtos lēmumus vai ir zaudējis valdes uzticību;
    2. iestājoties Partijā, biedrs sniedzis nepatiesas ziņas par sevi;
    3. biedrs izdarījis tādus likuma pārkāpumus, kas diskreditē Partiju;
    4. biedrs ir citas politiskās Partijas biedrs.
13. Biedra izslēgšanu var ierosināt:
    1. valdes loceklis;
    2. ne mazāk kā 10 Partijas biedri;
    3. Partijas nodaļas vadītājs.
14. Uz valdes sēdi, kurā izskatāms jautājums par biedra izslēgšanu, tiek uzaicināta attiecīgā persona, izslēgšanas ierosinātājs informējot viņus par jautājuma būtību, zināmajiem būtiskajiem apstākļiem, sēdes laiku un vietu vismaz septiņas kalendārās dienas pirms valdes sēdes.
15. Ja valde nolemj izslēgt no Partijas biedru, tad motivētu lēmumu par biedra izslēgšanu no Partijas valde piecu dienu laikā rakstveidā paziņo izslēgtajam biedram.
16. **Biedru tiesības un pienākumi**
17. Biedram ir šādas tiesības:
    1. statūtos noteiktajā kārtībā piedalīties partijas lēmumu pieņemšanā, Partijas darbā, darba grupās, sapulcēs un rīkotajos pasākumos;
    2. statūtos noteiktajā kārtībā vēlēt valdi un citas institūcijas;
    3. statūtos noteiktajā kārtībā kandidēt Partijas institūciju amatpersonu vēlēšanās un pretendēt uz izvirzīšanu iekļaušanai Saeimas, Eiropas Parlamenta un pašvaldību deputātu vēlēšanu sarakstos;
    4. saņemt informāciju par Partijas darbību, kā arī brīvi paust savu viedokli;
    5. izstāties no Partijas.
18. Biedram ir šādi pienākumi:
    1. ievērot statūtus un atbalstīt programmu;
    2. piedalīties Partijas darbā, sapulcēs un rīkotajos pasākumos;
    3. pildīt Partijas institūciju lēmumus;
    4. savā darbībā Partijā, kā arī ārpus tās rīkoties atbilstoši godīguma, tiesiskuma un atbildīguma principiem;
    5. neveikt tādas darbības, kas var negatīvi ietekmēt Partijas vai citu biedru reputāciju.
19. Biedriem nav tiesības uzstāties Partijas vārdā, ja šādas tiesības viņiem nav tieši noteiktas ar valdes pilnvarojumu.
20. **Biedru naudas un iestāšanās naudas maksāšanas kārtība**
21. Partijas biedriem netiek noteikta iestāšanās nauda.
22. Biedri maksā biedra naudu uz Partijas bankas kontu reizi gadā līdz katra gada 1. septembrim.
23. Valde nosaka biedru naudas apmēru.
24. **Partijas organizatoriskā struktūra**
25. Partijas institūcijas ir biedru sapulce, valde, dome, birojs, Partijas nodaļas, revīzijas komisija un darba grupas.

**Biedru sapulce**

1. Biedru sapulce ir Partijas augstākā lēmējinstitūcija.
2. Biedru sapulce:
   1. lemj par grozījumu izdarīšana Partijas statūtos un programmā;
   2. ievēl un atsauc no amata valdes locekļus, ieceļ un atceļ no amata valdes priekšsēdētāju;
   3. ievēl un atsauc no amata domes priekšsēdētāju;
   4. ievēl un atsauc no amata revīzijas komisijas locekļus;
   5. pieņem lēmumu par Partijas piedalīšanos partiju apvienībā vai izstāšanos no tās, pilnvaro Partijas pārstāvjus partiju apvienības dibināšanai;
   6. pieņem lēmumu par Partijas darbības izbeigšanu, ja par to balso vairāk nekā divas trešdaļas no reģistrētajiem biedru sapulces dalībniekiem;
   7. pieņem lēmumu par Partijas reorganizāciju, ja par to balso vairāk nekā divas trešdaļas no reģistrētajiem biedru sapulces dalībniekiem;
   8. pieņem jebkurai Partijas institūcijai un amatpersonai saistošus lēmumus Partijas iekšējās kompetences jautājumos;
   9. ir tiesīga mainīt izsludināto biedru sapulces darba kārtību, ja par to balso divas trešdaļas no reģistrētajiem dalībniekiem, ja likumā nav noteikts savādāk;
   10. izlemj citus jautājumus, kas saskaņā ar likumu vai statūtiem ir biedru sapulces kompetencē.
3. Katram biedram, kurš piedalās biedru sapulcē, ir viena balss.
4. Biedru sapulce ir lemttiesīga, ja tajā piedalās ne mazāk kā piektā daļa no biedriem. Attiecībā uz grozījumu izdarīšanu Partijas statūtos biedru sapulce ir lemttiesīga, ja tajā piedalās vairāk par pusi no biedriem. Ja biedru sapulcē nav ieradies nepieciešamais biedru skaits, valde 30 dienu laikā sasauc atkārtotu biedru sapulci ar tādiem pašiem darba kārtības jautājumiem, un šī atkārtotā biedru sapulce ir lemttiesīga, ja biedru sapulcē piedalās vismaz 2 biedri. Lēmumi biedru sapulcē tiek pieņemti, ja par tiem nobalso vairāk par pusi no klātesošajiem biedriem. Lēmums par Partijas statūtu grozījumiem, Partijas reorganizāciju vai darbības izbeigšanu, tiek pieņemts, ja biedru sapulcē par to nobalso vairāk nekā divas trešdaļas no klātesošajiem biedriem. Katram biedram ir viena balss.
5. Kārtējo biedru sapulci sasauc Partijas valde ne retāk kā reizi gadā. Ārkārtas sapulces sasauc valde pēc savas iniciatīvas vai ne mazāk kā vienas desmitās daļas biedru rakstveida pieprasījuma, kurā norādīti sapulcē iekļaujamie darba kārtības jautājumi un sasaukšanas pamatojums.
6. Ja ārkārtas biedru sapulci pieprasa sasaukt ne mazāk kā viena desmitā daļa no biedriem, tādā gadījumā valde 10 darba dienu laikā izskata pieprasījumu un pieņem argumentētu lēmumu par ārkārtas biedru sapulces sasaukšanu vai atteikumu to sasaukt. Ja valde pieņem lēmumu sasaukt ārkārtas biedru sapulci, tā sasaucama 30 dienu laikā no lēmuma pieņemšanas dienas. Ja valde nesasauc biedru sapulci, biedri, kuri prasa sapulces sasaukšanu, var patstāvīgi sasaukt biedru sapulci, ievērojot noteikto sapulces sasaukšanas kārtību.
7. Biedru sapulci valde sasauc vismaz 14 dienas pirms sapulces dienas. Valde nosūta paziņojumu par sapulces sasaukšanu uz tās rīcībā esošajām biedru elektroniskā pasta adresēm, izziņo sapulces sasaukšanu Partijas interneta vietnē, izvieto paziņojumus par sapulces sasaukšanu Partijas juridiskajā adresē un teritoriālo nodaļu adresēs. Paziņojumā par sapulces sasaukšanu norāda sapulces norises vietu, laiku, darba kārtību, vietu un laiku, kur un kad biedri var iepazīties ar lēmumu projektiem sapulces darba kārtībā iekļautajos jautājumos, ja lēmumprojekti nav pievienoti paziņojumam par sapulces sasaukšanu. Partijas biedram ir tiesības rakstveidā iesniegt Valdei papildus jautājuma iekļaušanu partijas biedru sapulces darba kārtībā ne vēlāk kā 7 dienas pirms sapulces.
8. Biedru sapulces ir slēgtas un tajā ir tiesīgi piedalīties tikai Partijas biedri. Biedru sapulcē var piedalīties plašsaziņas līdzekļu žurnālisti.
9. Biedru sapulci vada valdes priekšsēdētājs, ja biedri neievēl citu sapulces vadītāju.

**Valde**

1. Valde ir Partijas izpildinstitūcija, kas vada un pārstāv Partiju.
2. Valde:
   1. pieņem Partijas politiskos lēmumus;
   2. apstiprina visu līmeņu vēlēšanu stratēģiju un priekšvēlēšanu aģitācijas plānu;
   3. pieņem lēmumus par Partijas biedru uzņemšanu un izslēgšanu;
   4. pieņem lēmumus par Partijas teritoriālo nodaļu izveidi un likvidēšanu, to nolikumu apstiprināšanu, nodaļas vadītāju iecelšanu un atbrīvošanu;
   5. apstiprina deputātu kandidātu sarakstus Saeimas, Eiropas Parlamenta un pašvaldību domju (padomju) vēlēšanām;
   6. pieņem lēmumu par Partijas iesaistīšanos Ministru kabineta veidošanā vai izstāšanos no tā, izvirza kandidatūras Ministru kabineta locekļu amatiem, izvirza pārstāvi sarunām par valdības koalīcijas veidošanu;
   7. nosaka Partijas biedru naudas apmēru un maksāšanas kārtību;
   8. pieņem Partijas ikgadējo budžetu;
   9. ieceļ uz vienu gadu zvērinātu revidentu;
   10. sniedz Revīzijas komisijai un zvērinātam revidentam visas revīzijas veikšanai nepieciešamās ziņas un dokumentus ne vēlāk kā 30 dienu laikā no pieprasījuma brīža;
   11. reizi gadā sniedz pārskatu par savu darbību biedru sapulcē;
   12. apstiprina Partijas gada pārskatu;
   13. pieņem lēmumus par darba grupu izveidošanu;
   14. apstiprina Biroja nolikumu un Biroja darbinieku amata sarakstu un atalgojumu;
   15. pieņem lēmumu par Partijas ģenerālsekretāra iecelšanu, atalgojuma noteikšanu vai viņa atbrīvošanu no amata;
   16. apstiprina partijas grāmatvedības uzskaiti.
3. Valdes sastāvā 9 valdes locekļi: 1 valdes priekšsēdētājs un 8 valdes locekļi.
4. Valdes priekšsēdētāju un valdes locekļus ievēl Partijas biedru sapulce uz 2 gadiem, balsojot atklāti.
5. Partiju pārstāv valdes priekšsēdētājs.
6. Valdes locekļiem ir tiesības pārstāvēt Partiju 5 valdes locekļiem kopā.
7. Valdes priekšsēdētājs vienlaikus ir arī Partijas priekšsēdētājs. Valdes priekšsēdētājs sasauc un vada Partijas valdes sēdes, bez īpaša pilnvarojuma reprezentē Partiju, pauž publiski Partijas viedokli, pārstāv to attiecībās ar trešajām personām, organizācijām, valsts un pašvaldību institūcijām, citām partijām.
8. Valde ir lemttiesīga, ja tās sēdē piedalās vairāk nekā puse no visiem valdes locekļiem. Valdes locekļi valdes sēdē var piedalīties gan klātienē, gan izmantojot interneta tiešsaistes platformu.
9. Valde lēmumus pieņem ar klātesošo valdes locekļu vienkāršu balsu vairākumu. Ja balsis sadalās līdzīgi, tad izšķirošās ir valdes priekšsēdētāja balss. Ja atkārtotā balsojumā balsis dalās, lēmums netiek pieņemts.
10. Valde ir tiesīga pieņemt lēmumus bez valdes sēdes sasaukšanas, ja visi valdes locekļi rakstveidā nobalso saistībā ar attiecīgā lēmuma pieņemšanu.
11. Valdes sēdes ir atklātas Partijas biedriem. Tikai īpašos gadījumos un to pamatojot, valde var lemt par kāda jautājuma izskatīšanu slēgtā sēdē.
12. Valdes loceklis var saņemt atlīdzību saskaņā ar valdes lēmumu.

**Birojs**

1. Birojs ir Partijas atbalsta struktūrvienība, kas nodrošina Partijas ikdienas darbību, pārzina Partijas administratīvos, saimnieciskos un juridiskos jautājumus.
2. Birojs:
   1. nodrošina Partiju un tās struktūrvienības ar telpām, biroja tehniku, reprezentācijas materiāliem un informācijas tehnoloģijām;
   2. nodrošina Partijas darbībai nepieciešamo darbinieku pieņemšanu un atbrīvošanu darbā, organizē darbinieku personāla lietvedības kārtošanu;
   3. Partijas uzdevumu izpildei organizē nepieciešamo speciālistu un konsultantu piesaisti;
   4. organizē Partijas dokumentu lietvedību;
   5. kārto Partijas biedru reģistru;
   6. koordinē Partijas nodaļu darbību;
   7. sagatavo valdei izskatāmo jautājumu lēmumprojektus.
3. Biroja darbību regulē valdes apstiprināts nolikums.
4. Biroju vada ģenerālsekretārs, kuru apstiprina valde.
5. Biroja darbiniekus darbā pieņem ģenerālsekretārs.

**Dome**

1. Dome ir Partijas konsultatīva institūcija Partijas politiskās darbības jomā un lemtspējīga institūcija attiecībā uz tiem jautājumiem, kas, saskaņā ar Valdes apstiprinātu domes nolikumu, noteikti domes kompetencē.
2. Domes sastāvu ievēl valde pēc domes priekšsēdētāja ierosinājuma.
3. Dome ir lemttiesīga, ja tajā piedalās vismaz puse no domes locekļiem. Dome lēmumus pieņem ar klātesošo domes locekļu vienkāršu balsu vairākumu. Ja balsis sadalās vienlīdzīgi, izšķirošā ir domes priekšsēdētāja balss.
4. Domes sēdes darba kārtību pēc domes priekšsēdētāja priekšlikuma apstiprina dome. Ierosināt iekļaut jautājumus domes darba kārtībā tiesības ir domes priekšsēdētājam, valdei, ne mazāk kā pieciem domes locekļiem.
5. Dome:
   1. pēc valdes uzaicinājuma vai pēc savas iniciatīvas sniedz valdei konsultatīvus atzinumus par Partijai nozīmīgiem politiskiem jautājumiem, tajā skaitā, par Partijas iesaistīšanos Ministru kabineta veidošanā vai izstāšanos no tā, par kandidatūrām Ministru kabineta locekļu amatiem, kā arī par to amatpersonu kandidatūrām, kuras izvirza Saeimas deputāti un ievēl Saeima;
   2. ierosina Partijas biedru kandidātu sarakstu Eiropas Parlamenta, Saeimas un Pašvaldību vēlēšanām, kuru nodod valdei apstiprināšanai;
   3. piedalās Partijas programmas izveidē;
   4. sekmē informācijas un viedokļu apmaiņu starp Partijas biedriem, iesaista tos Partijas darbā;
   5. sekmē Partijas attīstību un biedru skaita palielināšanos.
6. Domes priekšsēdētājs:
   1. sasauc un vada domes sēdi. Domes sēdes norises laiks un vieta ir jānosaka un jāizsludina ne vēlāk kā trīs dienas pirms domes sēdes. Ārkārtējos gadījumos var nekavējoties izsludināt ārkārtas domes sēdi;
   2. ziņo valdei un/vai valdes priekšsēdētājam par gaidāmajiem domē izskatāmajiem jautājumiem un/vai lēmumiem, kā arī saņemt ieteikumus jautājuma risināšanai;
   3. runā domes vārdā preses konferencēs un citos gadījumos, kad tiek izteikts domes kopējais viedoklis. Šīs funkcijas domes priekšsēdētājs var uzdot pildīt citam domes loceklim.
7. Domes priekšsēdētāja izvēlēts domes loceklis domes priekšsēdētājam neesot, pilda viņa pienākumus pēc priekšsēdētāja norādījuma.

**Partijas nodaļas**

1. Partijas vērtību, mērķu popularizēšanai un Partijas organizatoriskā darba un uzdevumu veikšanai attiecīgā teritorijā, Partijā tiek izveidotas Partijas nodaļas.
2. Partijas nodaļas:
   1. īsteno Partijas programmu vietējā teritorijā;
   2. informē vietējos iedzīvotājus par Partijas vērtībām un aktivitātēm;
   3. piesaista jaunus biedrus Partijai;
   4. izvirza valdei deputātu kandidātus Saeimas, Eiropas Parlamenta un pašvaldību domju (padomju) vēlēšanām;
   5. iesniedz apstiprināšanai valdē nodaļas sagatavotu deputātu kandidātu sarakstu attiecīgās pašvaldības vēlēšanām;
   6. sadarbojoties ar Partijas biroju, nodrošina informācijas apriti ar nodaļas biedriem;
   7. apzina attiecīgās teritorijas iedzīvotāju, uzņēmējdarbības vides, sociālās u.c. problēmas, sagatavo priekšlikumus ar risinājumiem problēmu novēršanai;
   8. sniedz atzinumu valdei par ierosinājumu nodaļā darbojošos biedru izslēgšanai no Partijas un deleģē pārstāvi dalībai attiecīgajā valdes sēdē.
3. Lēmumu par nodaļas izveidi un tās nolikuma apstiprināšanu pieņem valde pēc ne mazāk kā 10 biedru ierosinājuma.

**Revīzijas komisija**

1. Revīzijas komisija ir Partijas saimnieciskās un finansiālās darbības revīzijas institūcija.
2. Revīzijas komisija:
   1. veic Partijas saimnieciskās un finansiālās darbības uzraudzību un revīziju;
   2. pārbauda Partijas grāmatvedības ierakstu pareizību un atbilstību Latvijas Republikas normatīvo aktu prasībām;
   3. kontrolē Partijas statūtu ievērošanu un valdes lēmumu izpildi;
   4. par konstatētajiem trūkumiem nekavējoties ziņo Partijas valdei un sniedz ieteikumus tās darbības uzlabošanai;
   5. kārtējā biedru sapulcē iesniedz atskaites ziņojumu par veiktajām pārbaudēm un to rezultātiem, sniedz vērtējumu par Partijas finanšu darbību, kā arī finansiālās darbības atbilstību normatīvajiem.
3. Revīzijas komisijā ir 3 locekļi.
4. Revīzijas komisijas locekļus ievēlē biedru sapulcē uz 2 gadiem, balsojot atklāti.
5. Revīzijas komisijas loceklis nevar būt vienlaicīgi Partijas valdes loceklis.
6. Revīzijas komisijas darbu vada revīzijas komisijas vadītājs.
7. Revīzijas komisijas vadītāju no sava vidus izvirza un apstiprina revīzijas komisijas locekļi.
8. Revīzijas komisija ir lemttiesīga, ja tajā piedalās visi trīs komisijas locekļi. Revīzijas komisijas lēmumi tiek pieņemti ar komisijas locekļu vienkāršu balsu vairākumu. Gadījumos, kad balsis dalās līdzīgi, tad izšķirošā ir revīzijas komisijas vadītāja balss.
9. Revīzijas komisijas sēdes ir slēgtas, bet ar komisijas lēmumu tajās var piedalīties pieaicinātas personas.
10. Valdes nozīmētam valdes loceklim un biroja darbiniekiem ir pienākums pēc revīzijas komisijas uzaicinājuma iepriekš saskaņotā laikā piedalīties komisijas sēdē.
11. Revīzijas komisija ir tiesīga pieprasīt valdei steidzamu valdes sēdes sasaukšanu revīzijas komisijas kompetences jautājumos.
12. Revīzijas komisijas loceklis jebkurā laikā var brīvprātīgi izstāties no revīzijas komisijas, iesniedzot rakstveida paziņojumu. Tādā gadījumā līdz nākošai biedru sapulcei revīzijas komisija turpina strādāt nepilnā sastāvā. Ja revīzijas komisijas locekļa amatu atstāj vairāk nekā viens revīzijas komisijas loceklis, valde aizklātā balsošanā ievēl revīzijas komisijas pagaidu locekļus, kuru pilnvaru termiņš ir līdz nākamajai biedru sapulcei.
13. Revīzijas komisijas locekli var atcelt no amata tikai biedru sapulce.

**Darba grupas**

1. Kvalitatīvu priekšlikumu un normatīvo aktu projektu izstrādei, Partijā ar valdes lēmumu var tikt izveidotas darba grupas.
2. Darba grupas izveidošanas mērķi, sastāvu, uzdevumus, termiņus nosaka valde.
3. Darba grupas sastāvā var tikt iekļauti gan Partijas biedri, gan piesaistītie konsultanti.
4. Par atalgojuma nepieciešamību un apmēru darba grupas locekļiem lemj valde.
5. **Deputātu kandidātu izvirzīšana un sarakstu apstiprināšanas kārtība**
6. Deputāta kandidātus Eiropas Parlamenta, Saeimas un pašvaldību domju (padomju) vēlēšanām iekļaušanai Partijas kandidātu sarakstā var izvirzīt ne mazāk kā 10 (desmit) partijas biedri, Partijas nodaļa vai valdes locekļi, ja kandidāts devis savu piekrišanu.
7. Deputātu kandidātu sarakstus apstiprina valde.
8. Valdes apstiprināto deputātu kandidātu sarakstu Eiropas Parlamenta, Saeimas un pašvaldību domju (padomju) vēlēšanām iesniegšanu Centrālajā vēlēšanu komisijā organizē valde.
9. **Kārtība, kādā tiek izdarīti grozījumi statūtos un programmā**
10. Grozījumus Statūtos apstiprina biedru sapulce, ja par to nobalso vairāk kā puse no klāt esošajiem biedriem, atklāti balsojot par katru priekšlikumu atsevišķi un pēc tam atklāti balsojot par grozījumiem kopumā. Ja biedru sapulce apstiprina statūtus jaunā redakcijā, iepriekšējā redakcija nekavējoties zaudē spēku.
11. Grozījumus Partijas programmā apstiprina biedru sapulce, ja par to nobalso vairāk kā puse no klāt esošajiem biedriem, sākotnēji atklāti balsojot par katru priekšlikumu atsevišķi un pēc tam atklāti balsojot par grozījumiem kopumā.
12. Partijas reorganizācija un likvidācija
13. Lai pieņemtu lēmumu par Partijas darbības izbeigšanu vai reorganizāciju, kā arī par Partijas pievienošanos Partiju apvienībai, Kopsapulcē par to jānobalso vairāk kā divām trešdaļām klātesošo Biedru.

Rīgā,

2022. gada \_\_.februārī

Valdes priekšsēdētājs:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_ \_\_\_\_\_\_\_/

Valdes loceklis:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_ \_\_\_\_\_\_\_/

Valdes loceklis:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_ \_\_\_\_\_\_\_/

Valdes loceklis:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_ \_\_\_\_\_\_\_/

Valdes loceklis:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_ \_\_\_\_\_\_\_/

Valdes loceklis:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_ \_\_\_\_\_\_\_/

Valdes loceklis:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_ \_\_\_\_\_\_\_/

Valdes loceklis:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_ \_\_\_\_\_\_\_/

Valdes loceklis:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_ \_\_\_\_\_\_\_/